Berta Piñán - Uiquipedia

# Berta Piñán

### De Uiquipedia

Berta Piñán (nel centru)

Berta Piñán nació en Cañu, Cangues d’Onís, nel añu 1963 y ye llicenciada en Filoloxía Hispánica pola Universidá d’Uviéu.

Yá desde mui moza collabora en delles revistes, ente elles Lletres Asturianes. Tamién participó na creación de la revista Adréi xunto a Xuan Bello y Antón García.

En 1985 Berta Piñán algama’l Premiu de Poesía de L´Academia de la Llingua Asturiana col poemariu Al abellu les besties, obra caracterizada pola singularidá. Ye un llibru del so tiempu con clares influencies de los novísimos, el surrealismo y la cultura pop.

En 1991 publica un ensayín nel que fala de la realidá sociollingüística d’Asturies: Notes de sociollingüística asturiana. Esi mesu añu, algama la primera edición del Premiu de Poesía "Teodoro Cuesta" de poesía cola obra Vida Privada onde l´autora amuesa los frutos de la so madurez como poeta. Apaez un tipu de poesía qu’entronca cola “poesía de la esperiencia” o “poesía figurativa” y que tien ún de los referentes principales na obra de los poetes españoles de los 50. Piñán tamién foi seleccionada pol críticu José Ángel Cilleruelo pa la so antoloxía Nórdica. Última poesía n’asturiano (1994).

En 1998 apaez Temporada de pesca, poemariu onde gana protagonismu l´ambiente rural que fai de base pal tratu de temes recurrentes na poética de la autora: l´ amor, la perda y el dolor.

L´últimu poemariu hasta la fecha ye Un mes (2003), viaxe simbólicu pelos díes d´un mes, onde s´aprecia´l compromisu de la escritora cola realidá más inmediata.

Como narradora, Berta Piñán ye autora del llibru de relatos La tierra entero (1996), Premiu de Narraciones Trabe 1995, que se publicó en castellanu dos años dempués. Nél l´autora recueye dieciséis relatos breves onde la realidá cotidiana faise presente tanto na so vertiente urbana y moderna, como na rural y tradicional El relatu Lula, lulina (1995) ye la so aportación a la lliteratura infantil.

Tamién tien delles traducciones, fizo una versión de poemes de Giuseppe Ungaretti: Ventidós poemes (1993) y tornó al asturianu la novela xuvenil Les montañes blanques (1990) de J. Christopher.

Nos últimos años tamién vien trabayando sobre teoría de la escritura en talleres de creación lliteraria. Na actualidá vive en Madrid.

Esti artículu ye un entamu, ampliándolu, ayudarás a meyorar la Uiquipedia

Retrieved from "http://ast.wikipedia.org../../../b/e/r/Berta_Pi%C3%B1%C3%A1n_a9a4.html"

Categoríes: Entamos | Escritores d'Asturies | Escritores n'asturianu | Escritores en castellanu

##### Views

- Artículu
- Discusión
- Revisión actual

##### Buscar

##### Otres llingües

- Català